b"\n_START_ARTICLE_\nFrancesco Montenegro\n_START_SECTION_\nBiografia\n_START_PARAGRAPH_\nFrancesco Montenegro va n\xc3\xa9ixer a Messina el 22 de maig de 1946. Estudi\xc3\xa0 filosofia i teologia al Seminari Arxidi\xc3\xb2ces\xc3\xa0 de Sant Pius X de la ciutat. Va ser ordenat prevere el 8 d'agost de 1969 i continu\xc3\xa0 els seus estudis al Ignatianum de Messina. Va fer treball de parr\xc3\xb2quia entre 1969 i 1971 a la rodalia de la ciutat de Messina i entre 1971-78 serv\xc3\xad com a secretari dels arquebisbes de Messina Francesco Fasola i Ignazio Reedy._NEWLINE_Entre 1978 i 1988 ha estat retor de la parr\xc3\xb2quia de Sant Climent a Messina, director de Caritas diocesana, delegat regional de Caritas i, finalment, representant regional de Caritas Italiana. Tamb\xc3\xa9 ha exercit com a professor de religi\xc3\xb3, assistent dioces\xc3\xa0 del Centre d'Esports Itali\xc3\xa0, director dioces\xc3\xa0 de l'Apostolat de Preg\xc3\xa0ria, rector del Santuari de Santa Rita i director espiritual del seminari menor i membre del Consell Presbiteral._NEWLINE_Entre 1997 i 2000 serv\xc3\xad com a pro-vicari general de l'arquebisbat de Messina-Lipari-Santa Lucia del Mela i serv\xc3\xad des de l'inici el 1998 com a canonge proto-metropolit\xc3\xa0 del cap\xc3\xadtol de la catedral de Messina i prelat honor\xc3\xadfic de Sa Santedat._NEWLINE_El 18 de mar\xc3\xa7 de 2000, el Papa Joan Pau II el nomen\xc3\xa0 bisbe auxiliar de Messina-Lipari-Saint Lucia del Mela i bisbe titular d'Aurusuliana. Reb\xc3\xa9 la consagraci\xc3\xb3 episcopal el 29 d'abril a la catedral de Messina de mans de l'arquebisbe Giovanni Marra, amb l'arquebisbe Ignazio Cannav\xc3\xb2 i el bisbe Francesco Sgalambro com a co-consagradors._NEWLINE_Entre maig de 2003 i maig de 2008 va presidir Caritas Italiana._NEWLINE_El 23 de febrer de 2008 el Papa Benet XVI el nomen\xc3\xa0 arquebisbe d'Agrigent, rellevant a Carmelo Ferraro, qui havia dimitit en complir l'edat prevista. Va prendre possessi\xc3\xb3 de l'arxidi\xc3\xb2cesi el 17 de maig._NEWLINE_Des del maig de 2013 ha presidit la Comissi\xc3\xb3 pels Migrats de la Confer\xc3\xa8ncia Episcopal Italiana._NEWLINE_El 4 de gener de 2015 el Papa Francesc anunci\xc3\xa0 que el faria cardenal durant el consistori que se celebraria a Roma el 14 de febrer. A la cerim\xc3\xb2nia se li assign\xc3\xa0 l'esgl\xc3\xa9sia titular de Santi Andrea e Gregorio al Monte Celio."